യുഎന്, ക്വാഡ്: മോദി അമേരിക്കയില് വാഷിങ്ടണ് ക്വാഡ് ഉച്ചകോടിയിലും യുഎന് സമ്മേളനത്തിലും പങ്കെടുക്കാന് പ്രധാനമന്ത്രി നരേന്ദ്ര മോദി അമേരിക്കയിലെത്തി. 25 വരെയാണ് സന്ദര്ശനം. അമേരിക്കന് പ്രസിഡന്റ് ജോ ബൈഡന്, വൈസ് പ്രസിഡന്റ് കമല ഹാരിസ്, ഓസ്ട്രേലിയന് പ്രധാനമന്ത്രി സ്കോട്ട് മോറിസണ്, ജപ്പാന് പ്രധാനമന്ത്രി യോഷിഹിതെ സുഗ എന്നിവരുമായും പ്രധാന അമേരിക്കന് ടെക് കമ്ബനികളുടെ സിഇഒമാരുമായും കൂടിക്കാഴ്ച നടത്തും. പ്രതിരോധം, വ്യാപാരം തുടങ്ങിയ മേഖലകളില് സഹകരണം ശക്തിപ്പെടുത്തുന്നതും അഫ്ഗാനിസ്ഥാന് വിഷയത്തിലും ബൈഡനും മോദിയും ചര്ച്ച നടത്തുമെന്ന് വിദേശകാര്യ സെക്രട്ടറി ഹര്ഷ് വര്ധന് ശ്രിംഗ്ല പറഞ്ഞു. 24നാണ് യുഎസ്, ജപ്പാന്, ഇന്ത്യ, ഓസ്ട്രേലിയ കൂട്ടായ്മയായ ക്വാഡ് ഉച്ചകോടി. ചൈനയെ നേരിടുന്നതായിരിക്കും ഉച്ചകോടിയിലെ പ്രധാന ചര്ച്ചാവിഷയമെന്ന് വൈറ്റ് ഹൗസ് അറിയിച്ചിരുന്നു. 25ന് ന്യൂയോര്ക്കില് യുഎന് പൊതുസഭയുടെ 76ാമത് സമ്മേളനത്തിലെ പൊതു ചര്ച്ചയില് മോദി സംസാരിക്കും. ബൈഡന് ആതിഥേയത്വം വഹിക്കുന്ന രാജ്യാന്തര കോവിഡ് ഉച്ചകോടിയില് മോദി പങ്കെടുത്തു. സുരക്ഷാകാരണങ്ങളാല് അഫ്ഗാന് വ്യോമപാതയ്ക്ക് പകരം പാക് വ്യോമപാതയിലൂടെയാണ് പ്രധാനമന്ത്രി പോയത്. 2019 സെപ്തംബറിലാണ് മോദി ഒടുവില് അമേരിക്ക സന്ദര്ശിച്ചത്. അന്ന് പരസ്യമായി മോദി ട്രംപിന് വോട്ട് ചോദിച്ചത് വിവാദമായിരുന്നു.